دبی والا ءِ نام ءَ
لولی لول ترا لولی لول
لولی لول ترا لولی لول
لولی لول ترا دیدار جان
وپس کہ جان دُراہ بات ئےتو
کیدانت نو شپ ءِگُڈی پاس
وپس مئے واجہ ءِبوہُ باس
بل کہ ایمنی واباں من
وپس کہ ترانگاں پرّین ءِ
شیریں تو پت ئے تہتالاں
جی پہ سرشپان پیشیگاں
مستیں نوبتاں پیشیگاں
من گوں تی پت ءَ لیبے کت
مہرےگون دل ئے جہلانک ءَ
مرچی کاملین سے سال انت
پت تی چہ منا بے ھال انت
واب ءَ پاد مکن اے پاس ءَ
اے پاس تی پت ئے یاتاں دنت
ءُآس ءِ دروشم ءَ مانداری
نیلیت ایمن ءُ ساسا ری
لولی لول منی واھگ جان
جودئے داتگیں شاھی داد
مارا پاد مکن اے پاسءَ
اے پاس پہ منا تندور انت
وپس کہ برکت ءَ واب ءِ تی
بلیںکیں ساھتے ساسار باں
دور چہ تی پت ئے تہتالان
مرچی سیمسریں سےسال انت
کاینت تی نوار بابا ئے
سو ج ءُ نمدی ءُ کرّاچ ےِ
جند ےِ بیرگ ءَ بے ھال انت
نرمیں چہ منی بچکنداں
جان ءَ چہ منی کرپاسیں
برپیں چہ منی دل بند ءَ
کُوشیں زانسر ءُ ملگوراں
مستیں ملگ ءُ گامگیجاں
کبگی لڈگ ءُ درھباتاں
آنو چہ منا بے ھال انت
من ھم بیرگ ءَ بے ھالاں
من چہ تی پت ئے ھمبازاں
مہرءُ مہبتاں لک کرزیں
شیری ملگ ءُ گپتاراں
ھونیں دیدگ ءُ اندام ءَ
دیدار شپ ترا لولی بات
لولی لول منی بہت ئے کپ
وپس ءُ ایمن ءُ ساسار بُو
بل پہ ایمنی مات ءَ تو
مات ءَ تو مہ گیج دیر یاتان
جندئے بابل ئے شھمیریں
بل چہ کنجلاں بے ھا انت
پیشی شاھ جنی سینگاراں
پن ءُ سُرکی ءُ مزواکاں
گجگیں مھپرئے سچکان ءَ
کوش ءُ کپکپاں سربازی
سازیں سنگہاں دست ئے چہ
وپس کہ وپسگ ءَ دراجیں اُمبر
پہ تی اجگکیں ڈیل ءَ بات
من پہ آگھی زیبداراں
پمن آ گھی ڈولدار انت
[کہ] پمن تی پت ءَ سازینتگ
درد ءُ اندوہ ئے کور چاتے
کورچات سیسر ءُ چل دست انت
وابے پہ منا وشی نو
پلیں کندگ ءُ وشانی
دانکہ پہ منا واتر نہ ایت
دانک پت تی بے ھال انت
جیڈان جیڈگ ئے کورچات ءَ
دانکہ دیدگیں جمّار ءَ
دانکہ مھشر ئے بازارا
ھرچی کدرت ءَ پمن شات
وپس کہ پہ ترا وشی بات
بہت ءُ مہتری میرانی
تالہ شادہ ءُ سیرانی
لولی لول منی دیدگ جان
وپس کہ واب پہ تو بہرے بات
رب ئے داتگیں سوغات ے
جے کے جلالی